Lubowarjo karnewala mějachu dotal snano hišće tróšku nadźije, zo so po wotprajenju lětušich zarjadowanjow te w lěće 2021 tola hišće wotměja. Znajmjeńša w Kulowje je so tale nadźija nětko zhubiła.
Kulow (SN/MWj). Předsydstwo Kulowskeho karnewaloweho towarstwa je na swojim posedźenju předwčerawšim rozsudźiło, 315. póstnisku sezonu 2020/2021 dospołnje wotprajić. „Jako smy kónc awgusta toho lěta zarjadowanja na žurlach za nowember wotprajili, mějachmy hišće nadźiju, druhi dźěl sezony přewjesć móc. Hač do spočatka tydźenja smy tole w towarstwje přihotowali“, rěka we wčera wozjewjenym nowinskim zdźělenju prezidenta karnewaloweho towarstwa Mathiasa Glaaba. Před pozadkom sakskich koronowych postajenjow, kotrež hač do 25. januara 2021 płaća, a hladajo na aktualne wuwiće infekcijow su tule nadźiju spušćili. Ani přihoty ani přewjedźenje zarjadowanjow na žurli abo přećahow njejsu hižo móžne. Přidatnje k zarjadowanjam w nowembru su tuž nětko tež te w januaru a februaru wotprajene. To potrjechi kapičkowe wječory, maskowy bal kaž tež norskej ćahaj póstnisku sobotu a róžowu póndźelu.
szl_Latn szl_Latn